Tɨꞌɨj ari vejliꞌitaca ajna maj jetzen meyan raꞌutamuaꞌaree ajna xɨcajraꞌan tɨ jetzen Dioj tihuaꞌutauniꞌiriꞌi aɨme ɨ mej Israel jetze ajtyamaꞌacantacaꞌa, tɨꞌɨqui Jesús an aꞌujnyéj auna Jerusalén.
Au pu aꞌutyajrupi taꞌutyeninyei ɨ teyuu tɨ aꞌutejvee. Aj puꞌi aun huáꞌutyau aɨme ɨ mej tiꞌityatuꞌaraca tiꞌityaɨn huaacasi nusu canyaꞌaxɨ caꞌɨn cucuiꞌise. Ajta seica pu huátyau ɨ mej an eꞌijtyáꞌacaa meesa jetze mej mi tumin huapuátaꞌata.
Aj puꞌi cuaarta huatyataahuacaꞌa caujnari cɨmeꞌe. Tɨꞌɨqui aɨjna cɨn hueꞌiramuari naijmiꞌica. Aɨme pu ajta huiiramuari ɨ canyaꞌaxɨ, ajta ɨ huaacasi. Ajta pu pɨ tyajhuáꞌaxɨ ɨ tihuaꞌameesa aɨme ɨ mej japuan tumin tíꞌipuataꞌatiꞌiraca. Ajta nainjapua ráahuaꞌastɨ́raa ɨ tumin.
Ayaa pu tihuaꞌutaꞌixaa aɨme ɨ mej cucuiꞌise tuꞌaraca tɨcɨn: ―Sataꞌaj téꞌiráꞌan nain ɨ tɨ ayun tiꞌiseijreꞌe. Caxu cheꞌe seyan ráruuráa niyaꞌupua tɨ raatyeechiꞌi. Cheꞌe cai ayan tiꞌityavaꞌɨrihuaꞌan tɨj chiꞌi ɨ maj tzajtaꞌan tumin mueꞌitɨcɨ. ―Ayaa pu tihuaꞌutaꞌixaa.
Majta aɨme ɨ maj jamuan áꞌujhuaꞌanyaꞌa, aj mu mi meyan raꞌutamuaꞌareeriꞌi tɨ ayan teꞌeyuꞌusiꞌi tɨcɨn: “Naꞌancaꞌanyaacan nu yeehui cɨn neyan yaꞌasaca aꞌu pej aꞌutyeechiꞌi nyej ni muaatyaanajche.”
Majta aɨme ɨ mej tihueꞌijteꞌe ɨ mej Israel jetze ajtyamaꞌacan, ayaa mu tirajhuaviiriꞌi tɨ ij aɨn caꞌanyejri cɨn tiꞌitɨ huaꞌutaseijrateꞌen ɨ maj cɨn rɨꞌɨ tiraaseij. Meyan tɨcɨn: ―Pataꞌaj taataseijrateꞌen tiꞌitɨ ɨ tyaj cɨn aváꞌatajɨꞌɨsiviꞌiraxɨꞌɨn tyej ti tyaɨjna cɨn raamuaꞌaree paj paɨjna cɨn antiꞌamuaꞌaree pej peyan rɨcɨ.
Jesús pu ayan tihuaꞌutaꞌixaa tɨcɨn: ―Tɨ puaꞌa seyan raatyáuuna seijna i teyuu, nyaa nu hueica xɨcaj tzajtaꞌa nyajtahuaꞌa raꞌajjájsin.
Ajta aɨme ɨ Israel maj jetze ajtyamaꞌacan, ayaa mu tityaatanyúu tɨcɨn: ―Ayaa pu hui aꞌatee aꞌachu cumu huaꞌapuate ninyeꞌiraꞌa japuan arájsevi maj ráꞌajtaahuacaꞌa. ¿Ni qui muaa peyan hueica xɨcaj tzajtaꞌa pajtahuaꞌa raꞌajtaahua? ―Ayaa mu tiraataihuaꞌuriꞌi.
Ma ajta aɨn Jesús, aɨ pu aɨjna cɨmeꞌen tíꞌixajtacaa ɨ teyuu tɨ jetzen seijreꞌe. Ai pu aɨn pueenyaꞌa ɨ tevijraꞌan.
Tɨꞌɨj Dioj raꞌajjáj ɨ Jesús huaꞌatzajtaꞌa ɨ mej meri huacuii, aɨme ɨ mej jamuan áꞌujhuaꞌanyaꞌa, aj mu mi raꞌutamuaꞌareeriꞌi aꞌij tɨ tyuꞌutaxajtacaꞌa aɨjna cɨmeꞌen. Ajta, ayan tihuaꞌamityejtyaꞌacaa tɨ ayan tiꞌayajnacaꞌa aꞌij tɨ teꞌeyuꞌusiꞌihuacaꞌa ɨ huaꞌayuꞌuxa jetze. Majta ráꞌantzaahua aꞌij tɨ Jesús tyuꞌutaxajtacaꞌa.
Tɨꞌɨj aun aꞌutyavaacaꞌa u Jerusalén ajna xɨcajraꞌan jetze matɨꞌɨj tiꞌiyestyajcaa aɨjna cɨmeꞌe tɨ Dioj tihuaꞌutauniꞌiriꞌi, eihua mu tyaɨte raaseij aꞌij tɨ Jesús rɨjcaa aɨjna cɨmeꞌe tɨ huapɨꞌɨ naa tihuaꞌaseijrateꞌe. Aɨj mu cɨn muiꞌitɨ ráꞌantzaahua tɨ nuꞌu aɨn pueenyaꞌa ɨ maj rachuꞌevaꞌacaa.
Ma ajta Jesús, capu huatauraꞌa tɨ huataujtuiireꞌen aɨme jemi, aꞌini aɨ pu naijmiꞌica muaꞌatyajcaa.
Capu ayan ruxeꞌevaꞌacaa tɨ aꞌatɨ ayan raataꞌixaateꞌen aꞌij tɨ een ɨ tyaataꞌa, aꞌini aɨ pu rusaɨj rúꞌumuaꞌareeracaa aꞌij tɨ eenyaꞌa muaꞌatzajcaa ɨ tzajtaꞌan ɨ tevi.